Jón Þórisson ritstjóri Fréttablaðsins segir að staðið verði rétt að verkfalli félagsmanna Blaðamannafélags Íslands . Fréttablaðið / anton brink „ Útgáfusaga Fréttablaðsins er nokkuð löng , yfir tuttugu ár og það hefur ekki fallið út dagur sem fyrirhugað var að gefa út blað þannig að það stendur nú til að gefa út blað á morgun þó það verði með svolítið breyttu sniði . “ Þetta segir Jón Þórisson , ritstjóri Fréttablaðsins . Félagsmenn Blaðamannafélags Íslands sem starfa við prentútgáfu Morgunblaðsins og Fréttablaðsins auk ljósmyndara og tökumanna lögðu niður störf klukkan tíu í morgun en verkfallið mun standa í tólf klukkustundir . Jón segir að verkfallið muni setja sitt mark á blað morgundagsins , það muni ekki fara fram hjá lesendum . Hvorki hefur gengið né rekið í kjaraviðræðum Samtaka atvinnulífsins og Blaðamannafélags Íslands en samningar hafa verið lausir frá áramótum . Í dag stendur yfir fjórða verkfallið í boðuðum verkfallsaðgerðum félaga í Blaðamannafélagi Íslands . Þetta er þó fyrsta vinnustöðvunin á prentmiðlum í verkfallinu , áður hafa vinnustöðvanirnar eingöngu náð til netmiðla , ljósmyndara og myndatökumanna . Í síðustu viku felldu félagsmenn nýjan kjarasamning en ríflega 70% höfnuðu honum . Á þriðjudag var tekist á við samningaborðið að nýju en sá fundurinn bar engan árangur og var honum slitið án þess að boðað hefði verið til nýs fundar . Hjálmar Jónsson , formaður Blaðamannafélagsins , sagði í samtali við fréttastofu að fundi loknum að hann gæti ekki boðið félagsmönnum sínum upp á að greiða atkvæði um sama samning og þeir felldu . Félagsmenn Blaðamannafélags Íslands sem starfa við prentútgáfu Morgunblaðsins og Fréttablaðsins auk ljósmyndara og tökumanna lögðu niður störf klukkan tíu í morgun en verkfallið mun standa í tólf klukkustundir . Vísir / Sigurjón Jón segir að fréttastofan sé fremur fáliðuð í dag sökum verkfallsins . „ Það segir sig sjálft að það munar um fólk sem skrifar alla daga í blaðið og tekur myndir í blaðið þannig að það held ég að muni ekki fara framhjá neinum að verkfallið setur mark sitt á það . “ Aðspurður hvort hann muni sjálfur skrifa í blaðið segir Jón . „ Ég mun ekki skrifa fréttir í blaðið en ég mun skrifa væntanlega eitthvað , svona bara til að fylgja því úr hlaði en svo eru líka aðsendar greinar sem verða í blaðinu og sitthvað fleira . “ Veistu hvort verkfallið hafi haft áhrif á auglýsingasölu fyrir þetta tiltekna blað ? „ Nú þekki ég það ekki , við höldum þessu nú alveg aðgreindu , ritstjórn og auglýsingatengdum málum svo ég veit ekki alveg nákvæmlega hvernig sú staða er . “ Gengið hefur á ýmsu í verkfallsaðgerðum blaðamanna en Blaðamannafélagið hefur kært Árvakur sem gefur út Morgunblaðið til félagsdóms fyrir verkfallsbrot . Engar athugasemdir hafa aftur á móti verið gerðar við framkvæmd Fréttablaðsins . „ Það stendur ekki til að brjóta verkfallsrétt á fólki . Við stöndum með fólki í þeim efnum , svona ólíkt því sem maður hefur séð annars staðar , “ segir Jón og bætir við að hann muni standa með starfsfólkinu sínu . „ Auðvitað hefðu allir kosið að til þessa verkfalls hefði ekki þurft að koma en úr því sem komið er þá reynum við bara að gera það sem hægt er að gera í stöðunni . “ Félagar í Blaðmannafélagi Íslands felldu í dag nýjan kjarasamning BÍ og SA með 71,4% atkvæða .